FI Euroopan unionin virallinen lehti L 41/1

KOMISSION DELEGOITU ASETUS (EU) 2015/242,

annettu 9 päivänä lokakuuta 2014,

yhteisen kalastuspolitiikan alan neuvoa-antavien toimikuntien toimintaa koskevista yksityiskohtaisista säännöistä

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1380/2013 (1) ja erityisesti sen 45 artiklan 4 kohdan,

sekä katsoo seuraavaa:

(1) Asetuksessa (EU) N:o 1380/2013 ja erityisesti sen 43 artiklassa säädetään neuvoa-antavien toimikuntien perustamisesta; niiden on edistettävä kalastuksen ja vesiviljelyn kaikkien sidosryhmien tasapainoista edustusta sekä yhteisen kalastuspolitiikan tavoitteiden saavuttamista.

(2) Neuvoa-antavat toimikunnat voivat antaa suosituksia ja esittää ehdotuksia komissiolle ja asianomaisille jäsenvaltioille kalastuksenhoitoon liittyvistä kysymyksistä sekä kalastukseen ja vesiviljelyyn liittyvistä sosioekonomisista ja kalavarojen säilyttämistä koskevista näkökohdista. Ne voivat ilmoittaa komissiolle ja jäsenvaltioille omalla maantieteellisellä alueellaan tai toimivalta-alallaan ilmenevistä kalastuksenhoitoon sekä kalastukseen ja vesiviljelyyn liittyvistä sosioekonomisista ja kalavarojen säilyttämistä koskevista ongelmista ja osallistua tiiviissä yhteistyössä tutkijoiden kanssa kalavarojen säilyttämistoimenpiteiden kehittelyssä tarvittavien tietojen keräämiseen, esittämiseen ja analysointiin.

(3) Kun neuvoston päätöksessä 2004/585/EY (2) perustetaan seitsemän alueellista neuvoa-antavaa toimikuntaa, asetuksen (EU) N:o 1380/2013 liite III sisältää myös neljä uutta neuvoa-antavaa toimikuntaa, jotka perustetaan kyseisellä asetuksella.

(4) Koska asetuksella (EU) N:o 1380/2013 perustetaan uusia neuvoa-antavia toimikuntia, on tarpeen määritellä menettely niiden toiminnan aloittamista varten.

(5) Kun otetaan huomioon se merkittävä tehtävä, jota neuvoa-antavien toimikuntien odotetaan hoitavan alueellistetussa yhteisessä kalastuspolitiikassa asetuksen (EU) N:o 1380/2013 3 artiklan b ja f alakohdassa esitettyjen hyvän hallinnon periaatteiden mukaisesti, on myös tarpeen varmistaa kyseisen asetuksen 43 artiklan 1 kohdan mukaisesti, että niiden rakenne takaa kaikkien legitiimien sidosryhmien tasapainoisen edustuksen kalastuksen alalla, mukaan luettuna pienimuotoista kalastusta harjoittavat laivastot ja tarvittaessa vesiviljely.

(6) Pienimuotoista kalastusta harjoittavilla laivastoilla on tärkeä merkitys yhteiskunnan, talouden, ympäristön ja kulttuurin kannalta lukuisissa rannikkoyhteisöissä kaikkialla Euroopan unionissa. Sen vuoksi on tarpeen varmistaa niiden tehokas osallistuminen neuvoa-antavien toimikuntien työskentelyyn, mukaan luettuna osuus tällaisesta osallistumisesta mahdollisesti aiheutuvien kustannusten ja tulonmenetysten korvaamiseen.

(7) Tehokkaan toiminnan ja kolmansien maiden sidosryhmien kanssa tehtävän yhteistyön varmistamiseksi neuvoa-antavat toimikunnat voivat mukauttaa työskentelytapojaan ja korvata kustannuksiaan tapauskohtaisesti,

ON HYVÄKSYNYT TÄMÄN ASETUKSEN:

1 artikla

Soveltamisala

Tässä asetuksessa vahvistetaan yksityiskohtaiset säännöt, jotka koskevat asetuksen (EU) N:o 1380/2013 43 artiklassa tarkoitettujen neuvoa-antavien toimikuntien toimintaa.

2 artikla

Määritelmät

Tässä asetuksessa tarkoitetaan:

1. ’asianomaisella jäsenvaltiolla’ jäsenvaltiota, jolla on välitön kalastuksenhoitoetu asetuksen (EU) N:o 1380/2013 4 artiklan 1 kohdan 22 alakohdan merkityksessä neuvoa-antavan toimikunnan toimivalta-alueella siten kuin asetuksen (EU) N:o 1380/2013 liitteessä III olevassa 1 kohdassa määritellään. Vesiviljelyn neuvoa-antavan toimikunnan ja markkinoiden neuvoa-antavan toimikunnan osalta ’asianomaisella jäsenvaltiolla’ tarkoitetaan kaikkia unionin jäsenvaltioita.

2. ’alakohtaisilla organisaatioilla’ organisaatioita, jotka edustavat kalastajia, ja vesiviljelyn neuvoa-antavan toimikunnan osalta vesiviljelyalan toimijoita, sekä jalostuksen ja kaupan alan edustajia.

3. ’muilla eturyhmillä’ sellaisten muiden ryhmien kuin alakohtaisten organisaatioiden edustajia, joihin yhteinen kalastuspolitiikka vaikuttaa, erityisesti ympäristöjärjestöjä ja kuluttajaryhmiä.

3 artikla

Uusien neuvoa-antavien toimikuntien toiminnan aloittaminen

1. Alakohtaisten organisaatioiden ja muiden eturyhmien, joilla on intressi jossakin asetuksen (EU) N:o 1380/2013 43 artiklan 2 kohdassa tarkoitetussa neuvoa-antavassa toimikunnassa, on toimitettava komissiolle yhteinen hakemus, joka koskee kyseisen neuvoa-antavan toimikunnan toiminnan aloittamista. Yhteisen hakemuksen on oltava yhteisen kalastuspolitiikan tavoitteiden ja periaatteiden mukainen sellaisina kuin ne esitetään asetuksessa (EU) N:o 1380/2013 ja erityisesti sen 43 artiklan 1 kohdassa ja liitteessä III, ja sen on sisällettävä

a) tavoitteiden määrittely;

b) toimintaperiaatteet;

c) työjärjestys;

d) luettelo alakohtaisista organisaatioista ja muista eturyhmistä.

2. Kun komissio on tarkastanut, että yhteinen hakemus on asetuksessa (EU) N:o 1380/2013 ja erityisesti sen liitteessä III vahvistettujen sääntöjen ja tässä asetuksessa vahvistettujen sääntöjen mukainen, se toimittaa sen asianomaisille jäsenvaltioille kahden kuukauden kuluessa sen vastaanottamisesta. Komissio voi ehdottaa muutoksia yhteiseen hakemukseen, jotta varmistetaan, että se on kaikkien tässä artiklassa tarkoitettujen vaatimusten mukainen.

3. Asianomaisten jäsenvaltioiden on määritettävä, onko hakemus edustavien alakohtaisten organisaatioiden ja muiden eturyhmien allekirjoittama, ja ilmoitettava komissiolle hyväksynnästään kuukauden kuluessa yhteisen hakemuksen vastaanottamisesta. Komissio voi kyseisten jäsenvaltioiden huomautusten perusteella pyytää lisää muutoksia tai selvennyksiä.

4. Komissio julkaisee Euroopan unionin virallisen lehden C-sarjassa tiedonannon kunkin uuden neuvoa-antavan toimikunnan toiminnan aloittamisesta. Se ei julkaise kyseistä tietoa, ennen kuin kaikki edellä 1 kohdassa tarkoitetut vaatimukset täyttyvät. Neuvoa-antava toimikunta aloittaa toiminnan tiedonannossa ilmoitettuna päivänä, joka ei voi olla aiempi kuin tiedonannon julkaisupäivä.

4 artikla

Neuvoa-antavien toimikuntien rakenne ja organisaatio

1. Neuvoa-antavien toimikuntien rakenteen ja organisaation on asetuksen (EU) N:o 1380/2013 43 artiklan 1 kohdan, 45 artiklan 1–3 kohdan ja liitteen III säännösten lisäksi täytettävä tämän artiklan 2–6 kohdan säännökset.

2. Neuvoa-antavan toimikunnan yleiskokouksen on

a) hyväksyttävä neuvoa-antavan toimikunnan työjärjestys;

b) kokoonnuttava vähintään kerran vuodessa hyväksymään neuvoa-antavan toimikunnan vuosikertomus, vuotuinen strategiasuunnitelma ja vuotuinen talousarvio.

3. Yleiskokouksen on nimitettävä toimeenpaneva komitea, jossa voi olla enintään 25 jäsentä. Yleiskokous voi komissiota kuultuaan päättää nimittää enintään 30 jäsenen toimeenpanevan komitean, jotta varmistetaan pienimuotoista kalastusta harjoittavien laivastojen asianmukainen edustus.

4. Yleiskokouksen on varmistettava, että jäsenmaksut ovat tasapuoliset ja mahdollistavat kaikkien sidosryhmien tasapainoisen ja laajan edustuksen niiden taloudellinen kapasiteetti huomioon ottaen.

5. Toimeenpanevan komitean on

a) ohjattava ja hallinnoitava neuvoa-antavan toimikunnan tehtäviä asetuksen (EU) N:o 1380/2013 44 artiklan 2 ja 3 kohdan mukaisesti;

b) laadittava vuosikertomus, vuotuinen strategiasuunnitelma ja vuotuinen talousarvio;

c) annettava asetuksen (EU) N:o 1380/2013 44 artiklan 2 kohdassa tarkoitettuja suosituksia ja ehdotuksia.

6. Yleiskokouksen ja toimeenpanevan komitean on varmistettava kaikkien sidosryhmien tasapainoinen ja laaja edustus ja korostettava tarvittaessa pienimuotoista kalastusta harjoittavia laivastoja. Pienimuotoista kalastusta harjoittavien laivastojen edustajien lukumäärän olisi heijastettava pienimuotoista kalastusta harjoittavien laivastojen osuutta asianomaisen jäsenvaltion kalastusalalla.

5 artikla

Työskentelytavat

Kunkin neuvoa-antavan toimikunnan on työskentelytavoistaan päättäessään pyrittävä varmistamaan kaikkien jäsenien tehokas ja täysimääräinen osallistuminen käyttämällä moderneja tieto- ja viestintäteknisiä välineitä ja tarjoamalla tulkkaus- ja käännöspalveluita.

6 artikla

Neuvoa-antavien toimikuntien antama taloudellinen tuki

1. Kukin neuvoa-antava toimikunta tarjoaa matka- ja majoituskustannusten korvaamisen lisäksi lisäkorvauksen kalastajille, jotka edustavat pienimuotoista kalastusta harjoittavien laivastojen organisaatioita, jotta he voivat osallistua tehokkaasti toimikunnan työhön. Tällainen korvaus on perusteltava asianmukaisesti kussakin tapauksessa.

2. Kun neuvoa-antavat toimikunnat kutsuvat asetuksen (EU) N:o 1380/2013 liitteessä III olevan 2 kohdan k alakohdassa tarkoitettuja tarkkailijoita kolmansista maista, ne voivat osallistua kyseisten tarkkailijoiden matka- ja majoituskuluihin samoilla ehdoilla, joita sovelletaan niiden omiin jäseniin.

7 artikla

Jäsenvaltioiden antama tuki

Jäsenvaltiot voivat tarjota soveltuvaa teknistä, logistista ja taloudellista tukea neuvoa-antavien toimikuntien toiminnan helpottamiseksi.

8 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 9 päivänä lokakuuta 2014. Komission puolesta Puheenjohtaja José Manuel BARROSO

(1) Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

(2) Neuvoston päätös 2004/585/EY, tehty 19 päivänä heinäkuuta 2004, alueellisten neuvoa-antavien toimikuntien perustamisesta yhteisen kalastuspolitiikan alalla (EUVL L 256, 3.8.2004, s. 17).